KL Menjerit 1

KL Menjerit 1 ialah sebuah filem aksi Malaysia 2005 arahan dan tulisan oleh Bade Hj. Azmi, dibintangi oleh Rosyam Nor, Erra Fazira, Que Haidar, Sheera Iskandar, Saiful Apek, Zul Huzaimy dan Danny X-Factor. Ia berkisarkan tentang Ku Idzham (Ku), rakan karib dan sepupu Shahrol ketika di kampung, telah berhijrah ke Kuala Lumpur. Selain bekerja di kilang percetakan, Ku juga terlibat dengan kegiatan lumba haram. Ia merupakan prekuel dari filem KL Menjerit (2002) dan diiktiraf sebagai filem prekuel pertama di Malaysia. 

KL Menjerit 1 ditayangkan pada 8 September 2005 oleh Tayangan Unggul dan menerima pelbagai ulasan yang umumnya positif daripada pengkritik filem serta telah meraih kutipan pecah panggung lebih RM2 juta. Sebuah siri drama televisyen adaptasi filem ini disiarkan di Astro Ria pada 2008. Rosyam Nor kemudian menjayakan kembali wataknya dalam filem Mat Moto arahan Pekin Ibrahim yang ditayangkan pada 2016.

Sinopsis
Ku Idhzam (Ku) adalah sahabat baik yang juga sepupu Shahrol ketika di kampung, telah berhijrah ke Kuala Lumpur. Di KL, selain bekerja di kilang percetakan, Ku juga terlibat dengan kegiatan lumba haram. Ku mengajak sepupunya berpindah ke KL tetapi Shahrol tidak yakin untuk hidup di sana kerana tiada pengalaman dan hanya memiliki pendidikan yang tidak seberapa. Di KL, Ku berkenalan dengan Khatijah, seorang siswa perubatan di sebuah universiti yang mengalami tekanan perasaan kerana sejarah silam. Nina, pegawai penyiasat cuba membantu Khatijah dengan misinya menyelesaikan kes yang membabitkan mat motor. Kecekapan Nina menunggang motosikal membuatkan hubungannya semakin rapat dengan Shahrol.

Pelakon
 Rosyam Nor sebagai Shahrul
 Erra Fazira sebagai Nina
 Que Haidar sebagai Ku Idhzam
 Sheera Iskandar sebagai Khatijah
 Saiful Apek sebagai Kilat
 Zul Huzaimy sebagai Sam
 Danny X-Factor sebagai Mamat
 Prono sebagai Mat Pet
 Beego Phyne Ballerz sebagai Firdaus

Sebelum mencapai kemasyhuran, Tasha Shilla melakonkan watak tambahan dalam filem ini.

Penerbitan
Pada Jun 2003, susulan kejayaan filem KL Menjerit yang mendapat sambutan di pawagam, Tayangan Unggul mengumumkan bahawa filem ini akan disambung dengan Bade Hj. Azmi kembali mengarah dan menulis skrip. Judul skrip filem ini ialah KL Menjerit 1 dan ia diterbitkan sebagai prekuel yang mana ia menampilkan cerita sambungan berbentuk pra-kesinambungan. Menurut Bade, KL Menjerit 1 ialah sebuah kisah yang berlaku sebelum peristiwa dalam KL Menjerit. Memetik dari Utusan Malaysia, beliau berkata: "Memang saya sedar bukan sesuatu yang mudah untuk menghasilkan sebuah filem yang berlainan daripada filem di Malaysia kerana tidak pernah dibuat orang di Malaysia perkara seperti ini. Tetapi saya harus perlu bekerja keras. Melalui KL Menjerit 1 ini saya lebih tumpukan kepada drama aksi". Penerbit Eksekutif Tayangan Unggul, Gayatri Su-Lin Pillai pula berkata meskipun Malaysia belum pernah menerbitkan filem prekuel, namun Tayangan Unggul yakin dengan apa yang mahu dipersembahkan oleh Bade. Gayatri mengakui pihaknya terpaksa menunggu selama tiga tahun untuk menerbitkan cerita sebelumnya kerana kesibukan Bade mengarahkan filem Berlari Ke Langit dan Gangster.

Rosyam Nor kembali memegang watak sebagai Shahrol untuk prekuel ini dan digandingkan bersama Erra Fazira. Rosyam dan Erra sebelum ini pernah digandingkan bersama dalam filem Gerak Khas The Movie (2001) dan Janji Diana (2003). Turut kembali beraksi ialah Danny X-Factor yang kembali sebagai Mamat dan Saiful Apek kembali sebagai Kilat dengan penambahan beberapa pelakon baru termasuk Que Haidar, Zul Huzaimy dan Sheera Iskandar. Kos pembikinan berjumlah RM 1.6 juta dengan penggambaran dijalankan selama 50 hari bermula 15 April 2004 dan dimuktamadkan pada 5 Jun 2004. Antara lokasi penggambaran ialah Universiti Putra Malaysia (UPM) kampus Serdang, Balai Berita 2, Shah Alam, Selangor; Datuk Keramat, Hospital Universiti, Dataran Merdeka, Kuala Lumpur dan Ladang Tebu, Perlis. Liza Hanim, yang sebelum ini pernah membintangi filem terdahulu, kembali menyumbangkan suaranya untuk runut bunyi filem ini, yang bertajuk "Dekat Di Hati".

Filem ini telah menjalani proses penapisan di Lembaga Penapisan Filem (LPF) pada Ogos 2005 dan lulus 100% tanpa sebarang potongan dan diberikan klasifikasi U, iaitu untuk tontonan umum.

Keluaran dan sambutan
KL Menjerit 1 dikeluarkan di pawagam pada 8 September 2005. Filem ini menjadi kejayaan komersial apabila ia berjaya mendapat kutipan sebanyak RM1 juta dalam tempoh 4 hari tayangan perdana rasminya. Menjelang minggu terakhir tayangan, kutipan filem ini kemudian meningkat kepada RM 2.52 juta dalam tempoh sebulan.

Suraiya Mohd Nor, menulis untuk Berita Harian beranggapan bahawa filem ini menekankan aspek estetika dan nilai komersial sambil berkata: "Sekalipun mutu tayangan dan bunyi yang kurang sempurna berikutan peralatan kurang canggih, ternyata filem KL Menjerit 1 ada daya tarikannya". Zubir Mohd Yunos daripada Berita Harian memberikan penarafan empat daripada lima bintang untuk filem ini.

Anugerah

Adaptasi televisyen

Sebuah siri drama televisyen adaptasi filem ini, KL Menjerit The Series disiarkan di Astro Ria dari 25 Februari hingga 4 April 2008. Watak Shahrol yang dilakonkan oleh Rosyam Nor untuk versi filem, telah dilakonkan oleh Adi Putra. Barisan pelakon lain termasuk Que Haidar, Ijoy Azhari, Fizz Fairuz, Nasrizal Ngasri, Julia Ziegler, Ayu Raudhah dan Ainul Aishah. Skrip drama ini ditulis oleh Farhana Fauri dengan Gayatri Su-Lin Pillai berkhidmat sebagai penasihat penerbitan, manakala Fairuz Loy berkhidmat sebagai pengarah.

Rujukan

Pautan luar
 

Filem 2005
Filem Malaysia tahun 2005
Filem bahasa Melayu
Filem aksi Malaysia
Filem arahan Bade Hj. Azmi
Filem terbitan Tayangan Unggul